"Урыстәылатәи Афедерациа Аԥсны ахьӡала иазоунажьыз аквотақәа рахь иқәгыларц зҭаху ашколқәа роушьҭымҭацәа рыбжьара аԥсуа бызшәазы аԥышәарақәа ҩ-хәҭакны еихшан. Иаԥсыуам ашколқәа ирылго рзы хазы адҵақәа шьақәыргылан, урҭ атестқ әа хадырҭәаауан. Аԥсуа школқәа роушьҭымҭацәа рҵара ахыркәшараан аԥышәара шырҭиуа еиԥш аиҭаҳәа рыҩуан. Аԥышәарақәа зынза иззамҭазгьы ҟалеит. Урҭ иаԥсыуам ашколқәа ирҭоу фҩык аҵаҩцәа роуп. Аԥышәарақәа рылҵшәақәа, рхаҭабзиара атәы ҳҳәозар иҵегьы еиӷьындаз. Сгәаанагарала ари зыхҟьо ашкол алгара ҩымз бжьоуп, ахәыҷқәа иҵегьы рҽазыҟарҵоит. Иара убас Урыстәыла иреиҳау аҵараиурҭақәа рҭалара зҭаху еиҳараӡак рҽаззыҟарҵо иалырхыз азанааҭ азы ихадоу амаҭәарқәа роуп", —иҳәеит аминистр.
Аха убри аан Адгәыр Какоба инаҵшьны иазгәеиҭеит аҳәынҭқарратә бызшәа ззамҭаз ашколқәа роушьҭымҭацәа Урыстәыла иоунажьыз аквотақәа рзы аԥышәарақәа рахь ишынашьҭымхо.